kardosdrur/scandi-wiki huggingface dataset:
Kjetil Borch

Kjetil Borch (født 14. februar 1990 i Tønsberg) er en norsk roer.

Borch deltog første gang ved de olympiske lege i 2012 i London, hvor han stillede op i dobbeltsculler sammen med Nils Jakob Hoff og her blev samlet nummer syv.

Ved OL 2016 i Rio de Janeiro stillede han igen op i dobbeltsculler, denne gang sammen med veteranen Olaf Tufte. De to nordmænd blev nummer to i det indledende heat og gentog denne placering i semifinalen. I finalen kunne de ikke følge med kroaterne Martin og Valent Sinković, der vandt guld, og litauerne Mindaugas Griškonis og Saulius Ritter, der vandt sølv, men de vandt en sikker bronzemedalje et pænt stykke foran den italienske båd på fjerdepladsen. 

Borch har desuden vundet adskillige medaljer ved VM og EM i roning. Han har en VM-guldmedalje i både singlesculler (2018) og dobbeltsculler (2013), samt en EM-guldmedalje i singlesculler (2018).

Resultater

OL-medaljer 
 2020:  Sølv i singlesculler
 2016:  Bronze i dobbeltsculler (med Olaf Tufte)

VM-medaljer 
 VM i roning 2013:  Guld i dobbeltsculler (med Nils Jakob Hoff)
 VM i roning 2018:  Guld i singlesculler

EM-medaljer 
 EM i roning 2018:  Guld i singlesculler
 EM i roning 2012:  Bronze i dobbeltsculler (med Nils Jakob Hoff)
 EM i roning 2013:  Bronze i dobbeltsculler (med Nils Jakob Hoff)
 EM i roning 2020:  Bronze i singlesculler

Referencer

Eksterne henvisninger 

Roere fra Norge
Personer fra Tønsberg
Deltagere for Norge ved sommer-OL 2012
Deltagere for Norge ved sommer-OL 2016
Olympiske medaljevindere i roning 
Olympiske sølvmedaljevindere fra Norge 
Olympiske bronzemedaljevindere fra Norge
Medaljevindere ved sommer-OL 2016
Medaljevindere ved sommer-OL 2020
Deltagere for Norge ved sommer-OL 2020
Matthew Wells

Matthew Wells (født 19. april 1979 i Bradford, England) er en britisk tidligere roer.

Wells vandt bronze i dobbeltsculler ved OL 2008 i Beijing sammen med Stephen Rowbotham, i en finale hvor australierne David Crawshay og Scott Brennan vandt guld, mens sølvet gik til Tõnu Endrekson og Jüri Jaanson fra Estland. Han deltog også ved OL 2000 i Sydney, OL 2004 i Athen og OL 2012 i London, men vandt dog ikke medaljer ved nogen af disse lege.

Wells vandt desuden to VM-medaljer i dobbeltsculler, en bronzemedalje i 2006 og en sølvmedalje i 2010.

Resultater

OL-medaljer 
 2008:  Bronze i dobbeltsculler

VM-medaljer 
 VM i roning 2010:  Sølv i dobbeltsculler
 VM i roning 2006:  Bronze i dobbeltsculler

Referencer

Eksterne henvisninger 

Roere fra Storbritannien
Personer fra Bradford
Stephen Rowbotham

Stephen Rowbotham (født 11. november 1981 i Swindon, England) er en britisk tidligere roer.

Rowbotham vandt bronze i dobbeltsculler ved OL 2008 i Beijing sammen med Matthew Wells, i en finale hvor australierne David Crawshay og Scott Brennan vandt guld, mens sølvet gik til Tõnu Endrekson og Jüri Jaanson fra Estland. Han deltog også i den britiske dobbeltfirer, der blev nummer fem ved OL 2012 i London.

Rowbotham vandt desuden én VM-medalje, en bronzemedalje i dobbeltsculler i 2006..

Resultater

OL-medaljer 
 2008:  Bronze i dobbeltsculler

VM-medaljer 
 VM i roning 2006:  Bronze i dobbeltsculler

Referencer

Eksterne henvisninger 

Roere fra Storbritannien
Personer fra Swindon
Rossano Galtarossa

Rossano Galtarossa (født 6. juli 1972 i Padova) er en italiensk tidligere roer og femdobbelt olympisk deltager.

Galtarossas internationale karriere begyndte, da han som junior i 1989 vandt VM-sølv i singlesculler og året efter VM-guld i dobbeltsculler.

Han var første gang med ved OL i OL 1992 i Barcelona, hvor han roede dobbeltfirer sammen med Gianluca Farina, Alessandro Corona og Filippo Soffici. De blev nummer to i deres indledende heat efter tyskerne, vandt derpå deres semifinale, inden de i finalen måtte se tyskerne vinde i sikker stil, mens den norske båd sikrede sig andenpladsen med 0,24 sekund ned til italienerne på tredjepladsen, som de akkurat holdt med et forspring på 0,06 sekund til schweizerne på fjerdepladsen.

I de følgende år fortsatte han i dobbeltfireren, der blev nummer tre ved VM i 1993, inden de blev verdensmestre i 1994 og 1995. De var derfor blandt favoritterne ved OL 1996 i Atlanta, men efter at have vundet i indledende heat og semifinalen skuffede de i finalen og endte på en fjerdeplads.

Italienerne med Galtarossa vendte dog stærkt tilbage og blev verdensmestre i 1997 og 1998.

Den italienske dobbeltfirer var derfor igen blandt favoritterne ved OL 2000 i Sydney, hvor besætningen foruden Galtarossa bestod af Agostino Abbagnale, Alessio Sartori og Simone Raineri. De vandt deres indledende heat og semifinale i de klart bedste tider, og i finalen vandt de guld med et forspring på mere end to sekunder til Holland, der igen var under et sekund foran tyskerne på tredjepladsen.

Ved VM i 2001 vandt han sammen med Sartori VM-sølv i dobbeltsculler, mens han vandt VM-bronze i dobbeltfireren i 2002 og en ny VM-sølvmedalje i dobbeltsculler sammen med Sartori i 2003. De stillede sammen op i denne bådtype ved OL 2004 i Athen. De var bedst af alle i både indledende heat og semifinalerne og satte olympisk rekord i semifinalen, men i finalen kunne de ikke leve op til løfterne fra tidligere i konkurrencen og endte på en tredjeplads, mens franskmændene Sébastien Vieilledent og Adrien Hardy vandt guld foran slovenerne Luka Špik og Iztok Čop.

I 2007 vendte Galtarossa igen tilbage til dobbeltfireren, som blev nummer fire ved VM. Ved OL 2008 i Beijing roede han sammen med Luca Agamennoni, Simone Venier og Simone Raineri dobbeltsculler, og efter en andenplads i indledende heat, vandt de deres semifinale. I finalen kunne de dog ikke matche den polske båd, der havde vundet VM de seneste tre gange og vandt sikkert guld, mens italienerne sikrede sig sølv foran Frankrig.

Galtarossa fortsatte med at ro endnu nogle år, men i 2012 indstillede han den aktive karriere.

OL-medaljer 
 2000:  Guld i dobbeltfirer
 2008:  Sølv i dobbeltfirer
 1992:  Bronze i dobbeltfirer
 2004:  Bronze i dobbeltsculler

Referencer

Eksterne henvisninger 

Roere fra Italien
Personer fra Padova
Deltagere for Italien ved sommer-OL 1992
Deltagere for Italien ved sommer-OL 1996
Deltagere for Italien ved sommer-OL 2000
Deltagere for Italien ved sommer-OL 2004
Deltagere for Italien ved sommer-OL 2008
Olympiske mestre fra Italien
Olympiske sølvmedaljevindere fra Italien
Olympiske bronzemedaljevindere fra Italien
Giovanni Calabrese

Giovanni Calabrese (født 30. oktober 1966 i Messina) er en italiensk tidligere roer.

Calabrese markerede sig første gang ved at vinde VM-guld i letvægtsdobbeltsculler i 1987. Han deltog ved OL 1988 i Seoul i singlesculler og blev nummer fire i B-finalen.. I 1989 var han med til at vinde VM-sølv i dobbeltfirer, og i 1990 vandt han VM-bonze i singlesculler. De følgende år koncentrerede han sig om singlesculleren og opnåede pæne VM-resultater, idet han oftest kom i A-finalen. Set i det lys blev deltagelsen i OL 1996 i Atlanta en skuffelse, da han endte som nummer fem i C-finalen og dermed samlet blev nummer sytten.

Ved VM i 1997 var han med til at vinde guld i dobbeltfireren, og ved OL 2000 i Sydney roede han dobbeltsculler sammen med Nicola Sartori. Italienerne blev nummer to i indledende heat og vandt derpå deres opsamlingsheat. I semifinalen blev de besejret af nordmændene Olaf Tufte og Fredrik Bekken, og i finalen var det slovenerne Luka Špik og Iztok Čop, som vandt guld foran Tufte og Bekken, mens Calabrese og Sartori sikrede sig bronze.

OL-medaljer 
 2000:  Bronze i dobbeltsculler

Referencer

Eksterne henvisninger 

Roere fra Italien
Deltagere for Italien ved sommer-OL 1988
Deltagere for Italien ved sommer-OL 1996
Deltagere for Italien ved sommer-OL 2000
Olympiske bronzemedaljevindere fra Italien
Nicola Sartori

Nicola Sartori (født 17. juli 1976 i Cremona) er en italiensk tidligere roer.

Sartori var tidligt et stort talent, der vandt flere VM-medaljer som U/23-roer i perioden 1995-1998.

Han deltog i dobbeltsculler ved OL 2000 i Sydney sammen med Giovanni Calabrese. Italienerne blev nummer to i indledende heat og vandt derpå deres opsamlingsheat. I semifinalen blev de besejret af nordmændene Olaf Tufte og Fredrik Bekken, og i finalen var det slovenerne Luka Špik og Iztok Čop, som vandt guld foran Tufte og Bekken, mens Calabrese og Sartori sikrede sig bronze.

Hans eneste anden internationale seniormedalje vandt han ved VM 2001, hvor han var med til at sikre italienerne bronze i dobbeltfireren.

OL-medaljer 
 2000:  Bronze i dobbeltsculler

Referencer

Eksterne henvisninger 

Roere fra Italien
Deltagere for Italien ved sommer-OL 2000
Olympiske bronzemedaljevindere fra Italien
Frédéric Kowal

Frédéric Kowal (født 2. oktober 1970 i Nogent-sur-Seine, Frankrig) er en fransk tidligere roer.

Kowal vandt bronze i dobbeltsculler ved OL 1996 i Atlanta, sammen med Samuel Barathay. I finalen blev franskmændene besejret af Davide Tizzano og Agostino Abbagnale fra Italien, som vandt guld, samt af nordmændene Kjetil Undset og Steffen Størseth, som tog sølvmedaljerne. Han deltog også i dobbeltsculler ved OL 2000 i Sydney, hvor han sammen med Adrien Hardy sluttede på syvendepladsen.

OL-medaljer 
 1996:  Bronze i dobbeltsculler

Referencer

Eksterne henvisninger 

Roere fra Frankrig
Olympiske medaljevindere i roning 
Olympiske bronzemedaljevindere fra Frankrig 
Medaljevindere ved sommer-OL 1996
Samuel Barathay

Samuel Barathay (født 1. juni 1968 i Vinzier, Frankrig) er en fransk tidligere roer.

Barathay vandt bronze i dobbeltsculler ved OL 1996 i Atlanta, sammen med Frédéric Kowal. I finalen blev franskmændene besejret af Davide Tizzano og Agostino Abbagnale fra Italien, som vandt guld, samt af nordmændene Kjetil Undset og Steffen Størseth, som tog sølvmedaljerne. Han deltog også ved både OL 1992 i Barcelona og OL 2000 i Sydney, begge gange som en del af den franske dobbeltfirer.

OL-medaljer 
 1996:  Bronze i dobbeltsculler

Referencer

Eksterne henvisninger 

Roere fra Frankrig
Olympiske medaljevindere i roning 
Olympiske bronzemedaljevindere fra Frankrig 
Medaljevindere ved sommer-OL 1996
Henk-Jan Zwolle

Henk-Jan Zwolle (født 30. november 1964 i Enschede, Holland) er en hollandsk tidligere roer og olympisk guldvinder. Han deltog i tre olympiske lege i 1980'erne og 1990'erne.

Zwolles første OL-deltagelse fandt sted i 1988 i Seoul, hvor han stillede op i singlesculler. I sit indledende heat blev han nummer fem, men kvalificerede sig videre via opsamlingsheat. I semifinalen blev han igen nummer fem og kom dermed i B-finalen, hvor han sluttede sidst og dermed opnåede en samlet tolvteplads.

Ved legene fire år senere i Barcelona stillede han op i dobbeltsculler sammen med Nico Rienks, som var regerende olympisk mester i disciplinen. Parret havde vundet det seneste verdensmesterskab og var blandt favoritterne. Parret vandt bronze efter at have vundet sit indledende heat og med en andenplads i semifinalen sikret deltagelse i A-finalen. I finalen blev hollænderne nummer tre, kun besejret af Peter Antonie og Stephen Hawkins fra Australien, som vandt guld, samt af østrigerne Arnold Jonke og Christoph Zerbst, som tog sølvmedaljerne.

Ved OL 1996 i Atlanta var Zwolle kommet med i den hollandske otter. Denne båd havde to VM-sølvmedaljer fra 1994 og 1995 og var derfor blandt favoritterne. Båden vandt også det indledende heat i bedste tid og var klar til finalen, hvor hollænderne lå næstbedst midtvejs i løbet, men på de sidste 1000 meter trak fra tyskerne til en klar sejr og guldmedalje, mens tyskerne blev nummer to og Rusland nummer tre.

OL-medaljer 
 1996:  Guld i otter
 1992:  Bronze i dobbeltsculler

Referencer

Eksterne henvisninger 

Roere fra Holland
Personer fra Enschede
Deltagere for Holland ved sommer-OL 1988
Deltagere for Holland ved sommer-OL 1992
Deltagere for Holland ved sommer-OL 1996
Olympiske mestre fra Holland
Olympiske bronzemedaljevindere fra Holland
Oleksandr Martjenko

Oleksandr Mikolajevitj Martjenko (på ukrainsk: Олександр Миколайович Марченко) (født 12. januar 1968 i Kherson, Sovjetunionen) er en ukrainsk tidligere roer.

Martjenko vandt bronze i dobbeltsculler for Sovjetunionen ved OL 1988 i Seoul, sammen med Vasilij Jakusja. I finalen blev de besejret af Nico Rienks og Ronald Florijn fra Holland, som vandt guld, samt af schweizerne Ueli Bodenmann og Beat Schwerzmann, som tog sølvmedaljerne. Han deltog også i disciplinen dobbeltfirer ved både OL 1996 i Atlanta og OL 2000 i Sydney, denne gang repræsenterende Ukraine.

OL-medaljer 
 1988:  Bronze i dobbeltsculler

Referencer

Eksterne henvisninger 

Roere fra Sovjetunionen
Roere fra Ukraine
Zdeněk Pecka

Zdeněk Pecka (født 6. februar 1954 i Litoměřice, Tjekkoslovakiet) er en tjekkisk tidligere roer og dobbelt olympisk medaljevinder.

Pecka vandt to OL-bronzemedaljer for Tjekkoslovakiet, den første i dobbeltfirer ved OL 1976 i Montreal, den anden i dobbeltsculler (sammen med Václav Vochoska) ved OL 1980 i Moskva. Han vandt også to sølv- og én bronzemedalje ved VM, alle i disciplinen dobbeltfirer.

OL-medaljer 
 1976:  Bronze i dobbeltfirer
 1980:  Bronze i dobbeltsculler

Referencer

Eksterne henvisninger 

Roere fra Tjekkoslovakiet
Roere fra Tjekkiet
Václav Vochoska

Václav Vochoska (født 26. juli 1955 i České Budějovice, Tjekkoslovakiet) er en tjekkisk tidligere roer og dobbelt olympisk medaljevinder.

Vochoska vandt to OL-bronzemedaljer for Tjekkoslovakiet, den første i dobbeltfirer ved OL 1976 i Montreal, den anden i dobbeltsculler (sammen med Zdeněk Pecka) ved OL 1980 i Moskva. Han vandt også to sølvmedaljer ved VM, begge i disciplinen dobbeltfirer.

OL-medaljer 
 1976:  Bronze i dobbeltfirer
 1980:  Bronze i dobbeltsculler

Referencer

Eksterne henvisninger 

Roere fra Tjekkoslovakiet
Roere fra Tjekkiet
Jürgen Bertow

Jürgen Bertow (født 21. april 1950 i Østberlin, Østtyskland) er en tysk tidligere roer.

Bertow vandt bronze i dobbeltsculler for Østtyskland (sammen med Uli Schmied) ved OL 1976 i Montreal. Parret blev i finalen besejret af de norske brødre Frank og Alf Hansen, som vandt guld, samt af Chris Baillieu og Michael Hart fra Storbritannien, som tog sølvmedaljerne.

Bertow vandt desuden en VM-guldmedalje i 1974, som del af den østtyske dobbeltfirer.

OL-medaljer 
 1976:  Bronze i dobbeltsculler

Referencer

Eksterne henvisninger 

Roere fra Tyskland
Personer fra Berlin
Uli Schmied

Hans-Ulrich "Uli" Schmied (født 23. februar 1947 i Meißen, Tyskland) er en tysk tidligere roer og dobbelt olympisk medaljevinder.

Schmied vandt bronze i dobbeltsculler for Østtyskland ved både OL 1972 i München (sammen med Joachim Böhmer) og ved OL 1976 i Montreal (sammen med Jürgen Bertow). Han deltog også ved OL 1968 i Mexico City.

Schmied vandt desuden én VM- og to EM-guldmedaljer i dobbeltsculler.

OL-medaljer 
 1972:  Bronze i dobbeltsculler
 1976:  Bronze i dobbeltsculler

Referencer

Eksterne henvisninger 

Roere fra Tyskland
Joachim Böhmer

Joachim Böhmer (1. oktober 1940 - 28. december 1999) var en tysk roer fra Berlin.

Böhmer vandt bronze i dobbeltsculler for Østtyskland ved OL 1972 i München (sammen med Uli Schmied). I finalen blev de besejret af sovjetiske Aleksandr Timosjinin og Gennadij Korsjikov, som vandt guld, samt af Frank Hansen og Svein Thøgersen fra Norge, som tog sølvmedaljerne. 

Böhmer og Schmied vandt desuden guld i dobbeltsculleren ved EM i 1971.

OL-medaljer 
 1972:  Bronze i dobbeltsculler

Referencer

Eksterne henvisninger 

Roere fra Tyskland
Personer fra Berlin
Skotnesfjorden

Skotnesfjorden er en fjordarm af Bindalsfjorden i Bindal kommune i Nordland fylke i Norge. Fjorden går 9 kilometer mod sydøst til Sagbotn i bunden af fjorden. Den indre del af fjorden bliver kaldt Selfjorden. Fjorden ligger øst for øerne Stavøya og Imøya. Indløbet mellem disse er Skotnessundet i nord og Stavøysundet i vest mellem Stavøya og Imøya og Kråksundet syd for Imøya.

Gården Skotnes ligger på nordsiden af fjorden og har ikke vejforbindelse til resten af omverdenen. Nord for Skotnes ligger Skotnesfjeldet eller Kalfjellet med en højde på 353 meter over havet.

Kilder og henvisninger 

Fjorde i Nordland

Bindal
Tinka og Kongespillet

Tinka og Kongespillet er en dansk tv-julekalender fra 2019, som er skrevet af Ina Bruhn, Stefan Jaworski og Flemming Klem og instrueret af Christian Grønwall for TV 2. Julekalenderen består af 24 afsnit á ca. 25 minutters varighed og medvirkende i serien er Josephine Højbjerg, Albert Rosin Harson, Neel Rønholt, Ellen Hillingsø og Christian Taftdrup. Julekalenderen blev sendt på TV 2 i december 2019 og er fortsættelse til julekalenderen Tinkas juleeventyr fra 2017.

Medvirkende

Liste over afsnit

Referencer

Eksterne henvisninger 
 
 

TV2 familie-julekalendere
Danske tv-serier fra 2010'erne
Anna Stokholm

Anna Stokholm (født 19. marts 1988, Frederiksberg) er en dansk skuespillerinde og yogalærer.

Hun er uddannet ved Den Danske Scenekunstskole i Odense. Hun er bedst kendt for sin rolle i TV2 Charlies serie Sygeplejeskolen, hvor hun spiller Lis Sommer.

Uddannelse 
 Københavns Åbne Gymnasium (2004-2007)
 Akademiet København (2009-2010)
 Det Danske Filmskuespillerakademi (2010-2011)
 Den Danske Scenekunstskole -Odense (2012-2016)

Privatliv 
Anna Stokholm er vokset op i Valby sammen med forældrene Birgitte og Hans Stokholm - hun har desuden en to år yngre bror Nikolas Stokholm.

Anna dyrker meget yoga i sin fritid og har desuden taget en yogalæreruddannelse i Indien.

En meget voldsom ulykke på skuespilskolen i 2014 havde nær kostet Anna Stokholm livet. Hun fik skåret pulsåren og nerverne over i sin højre arm midt under en forestilling.

Privat danner hun par med skuespiller Simon Stenspil.

Filmografi 
 Klassefesten, bagerpige (2011)
 Sygeplejeskolen, Lis Sommer, tredjeårssygeplejeelev - TV2 Charlie (2018)
 10 år senere, Tina - DR UNG (2019)
 Minkavlerne - TV2 Zulu (2019)
 De forbandede år (2019)

Referencer

Eksterne henvisninger 
 

Skuespillere fra Danmark
Personer fra Frederiksberg
Castle Stalker

Castle Stalker er et beboelsestårn eller keep, der ligger på en tidevandsø i Loch Laich, der er et indløb til Loch Linnhe. Den ligger omkring 2,4 km nordøst for Port Appin i Argyll i Skotland, og kan ses fra A828 road omkring midt mellem Oban og Glen Coe. Holmen er tilgængelig fra kysten ved lavvande. Den oprindelige fæstning blev bygget her i 1320 af Clan MacDougall.

Navnet "Stalker" kommer fra det gæliske ord Stalcaire, som betyder "jæger" eller "falkoner". Øborgen er et af det bedst bevarede middelalderlige beboelsestårne i det vestlige Skotland og det er en listed building i kategori A. Fæstningen ligger i naturområdet Lynn of Lorn National Scenic Area, der er et af 40 af denne type områder i Skotland.

I moderne tid er fæstningen blevet berømt, efter Monty Python benyttede den i filmen Monty Python og de skøre riddere fra 1974. Den er også brugt i filmen Highlander: Endgame (2000).

Castle Stalker var inspiration til "Castle Keep" i Susan Cooper børnebog The Boggart fra 1996.

Referencer

Eksterne henvisninger 

 Castle Stalker web site

Slotte i Argyll and Bute
Thors brudefærd (Valhalla)

Thors brudefærd er et tegneseriealbum i serien om Valhalla af Peter Madsen. Det er det andet album i serien og udkom i 1980. Historien er skrevet ud fra fortællingen om Thors brudefærd, som kendes fra Ældre Edda.

Under arbejdet var Madsen taget til Pyrenæerne for at besøge den franske tegner Jean Giraud, der skulle se på hans hidtidige arbejde, som var omkring 1/3 af det kommende album. Undervejs var han oppe ved en campingplads i bjergene med bus. Efter tre dage tog de tilbage igen med samme bus, og her opdagedes Madsen, at han havde glemt mappen med alle sine tegninger i bussen, men at de stadig lå i nettet, hvor han havde efterladt dem.

Handling 

Trym har stjålet Thors hammer Mjølner, og vil kun levere den tilbage til Thor, hvis Freja vil gifte sig med ham. Freja nægter at ægte Trym  og i stedet udtænker Loke en plan, hvor Thor klæder sig ud som Freja og begiver sig til Udgård for at få hammeren tilbage.

Referencer 

Valhalla
Litteratur i 1980
Godzilla vs. Megaguirus

Godzilla vs. Megaguirus (ゴジラXメガギラス G消滅作戦) er en japansk film fra 2000 instrueret af Masaaki Tezuka. Dette er den fireogtyvende film om det klassiske filmmonster Godzilla.

Medvirkende 
Misato Tanaka som Kiriko Tsujimori 
Shosuke Tanihara som Hajime Kudo 
Masatô Ibu som Motohiko Sugiura 
Yuriko Hoshi som Yoshino Yoshizawa 
Toshiyuki Nagashima som Takuji Miyagawa 
Tsutomu Kitagawa som Godzilla 
Minoru Watanabe som Megagirasu 
Kôichi Ueda som regeringsmedarbejder
Kôichi Yamadera som vært for børne-tv 
Yûsaku Yara som fortæller

Eksterne henvisninger 
 
Japansksprogede film
Godzilla film
Japanske film fra 2000
Troels Trier (maler)

Troels Trier (30. april 1879 i Vallekilde - 21. september 1962 smst.) var en dansk maler som var naturalist, og malede landskaber og husdyr i klassisk stil.
Han lavede tegningen til Danmarks næststørste genforeningssten på Esterhøj, Høve. Trier var søn af grundlæggeren af Vallekilde Højskole Ernst Johannes Trier.

Referencer

Eksterne henvisninger 
 
 

Malere fra Danmark
Mathias Lauda

Mathias Lauda (født 30. januar 1981) er en østrigsk racerkører, der pr. 2019 kører for Aston Martin Racing i FIA World Endurance Championship.

Han er søn af den tredobbelte Formel 1-verdensmeter Niki Lauda.

Eksterne henvisninger 

 

Formel 1-kørere fra Østrig
Personer fra Salzburg
Vialis

Vialis er en adverbialkasus, der i de eskimoisk-aleutiske sprog svarer til andre sprogs prolativ og udtrykker vejen ad hvilken.

På grønlandsk har vialis entalsendelsen -kkut og flertalsendelsen -tigut.

Grønlansk eksempel: umiarsuakkut (med skib).

Se også 
 Prolativ

Reference 

Grammatik
Kasus
Krumknivgræshoppe

Krumknivgræshoppen (Leptophyes punctatissima) er en løvgræshoppe, der er almindelig over det meste af Europa. På trods af at den er almindelig, så bliver den ofte overset på grund af sin skjulte livsstil. Arten blev oprindeligt beskrevet som Locusta punctatissima i 1792.

Beskrivelse 
De voksne græshopper er ca. 1.5 cm lange, grønne og med små røde pletter. Ryggen af bagkroppen har en brun stribe, mere udtalt hos hannen end hos hunnen. En gul-hvid stribe strækker sig hen over siden af hovedet, gennem øjnene. Underben og fødder er brunlige. Antennerne er lange, omkring det dobbelte af kroppens længde. Arten er brachypterøs: hanens forvinger er reduceret til små klapper, og hunnernes er endnu mindre. Bagvingerne mangler helt og hverken han eller hun kan flyve.   

Hunnens læggebrod, der har givet arten sit navn, er fladtrykt og krummer skarpt opad. 

Hannen synger ved at gnide højre vinge mod et tandlignende fremspring ved roden af venstre vinge. Lydene er meget korte (1 til 10 ms), svage og med hovedparten af energien i ultralydsområdet, omkring 40 kHz Den kan derfor bedst høres ved hjælp af en flagermusdetektor. I modsætning til andre løvgræshopper er hunnen i stand til at svare på hannens sang med et svagere kald, hvilket tiltrækker hannen.

Udbredelse 
Krumknivgræshoppen er almindelig i store dele af Europa. Udbredelsen rækker fra De Britiske Øer, Frankrig og Belgien i vest til de europæiske dele af Rusland i øst og fra det sydlige Skandinavien til det sydlige Italien, Bulgarien og Grækenland. Den er registreret så langt mod syd som Palæstina.
Krumknivgræshoppe er almindelig i Danmark og er klassificeret som ikke truet (LC) på den danske rødliste.

Referencer

Eksterne links 

 Lydoptagelser af Leptophyes punctatissima på BioAcoustica
Løvgræshopper
Danmarks fauna
Dansk Rødliste - ikke truede arter